***Délegyháza Község Önkormányzat***

***Kölcsey Művelődési Központ***

***Éves beszámoló***

***2023.***

**Elérhetőségek:**

2337 Délegyháza

Szabadság tér 1-3

Tel.: 24/212-005

e-mail: kolcseymuvhaz@delegyhaza.hu

**Készítette:**

Szabóné Pál Orsolya

**1. A 2023 évi közművelődési tevékenység értékelése**

**1. 1. A művelődési központ szervezeti felépítése, személyi összetétele**

Az Intézményben 2023-ban személyi változás nem történt.

Szabóné Pál Orsolya 8 órás státuszban művelődésszervezőként dolgozik, valamint Balázsné Gáspár Gabriella munkáját napi 4 óra adminisztratív tevékenységgel és 4 óra takarítási feladatok ellátásával látta el.

**Feladatunkat az Intézményt fenntartó önkormányzat munkavállalóiként látjuk el.**

**1. 2. Anyagi feltételek alakulása**

A Kölcsey Művelődési Központ gazdálkodását tekintve nem önálló költségvetési intézmény. A feladatok ellátásához szükséges forrást a települési önkormányzat költségvetése biztosítja és ezek hatékony felhasználását a Képviselő-testület felügyeli.

**1. 3. Tárgyi feltételek alakulása**

2023-ban nagyobb, az épületet érintő felújítás nem történt.

A kisebb karbantartások elvégzését a több intézmény gondnoki feladatainak ellátására kinevezett munkatárs vagy a Községgondnokság végezte el.

**2. A művelődési központ 2023. évi szakmai tevékenységének bemutatása**

Az Intézmény nyitva tartása hétköznap 08.00 – 20.00 óráig, hétvégén rendezvény függvényében.

**Az Intézmény 2023. évi működésénél ki kell emelni, hogy az alapvető közművelődési feladatok ellátását jelentősen befolyásolta, hogy az év első félévben a Hunyadi János Általános Iskola kettő, a második félévben pedig négy osztálynak kellett helyet biztosítanunk.**

**A 4 osztály elhelyezése a teljes házat igényelte, így a programok, tanfolyamok, események a megrendezése teljes mértékben meghiúsult.**

**2. 1. Ismeretterjesztés**

Az év első felében volt lehetőségünk ilyen jellegű előadást szervezni.

Ebben a kategóriában kell megemlítenünk a nagy sikerrel lezajlott  **Délegyházi Vendéglő Vetélkedőt**,. Az eseményt a Bn’B Burger vállalkozás támogatta. A közel száz versenyző igazán remek hangulatban mérte össze tudását. A vetélkedő első és második helyezettje kvalifikálta magát a területi döntőbe, melyet Dunavarsányban szerveztek, és az előkelő 1. és 2. helyezést érte el a két délegyházi csapatunk.

**2.2. Fiataloknak, gyerekeknek szervezett programok**

Kimondottan gyerekeknek szervezett esemény a 2023. május 27-én megtartott **Gyereknap** és az advent második hétvégéjén rendezett **Mikulás esemény** volt.

**2.3 Családi programok**

2023-ban harmadik alkalommal szerveztük meg a hagyományteremtő céllal rendezett **Falusi disznótort** és a vendégül láttuk február végén a mohácsi busókat is a **Télűző mulatság** családi délutánon.

Nagy sikerrel rendeztük meg tavasszal a Tánc Világnapja alkalmából az I. Utcatánc fesztivált, mely jótékonysági esemény is volt egyben. A programonhelyi és környékbeli tánccsoportok adták elő műsorukat és tartottak rövid táncoktatást.

A hagyományos Adventi rendezvényeinket némi átszervezéssel, de meg tudtuk úgy tartani, ahogy azt szeretnénk.

**Az Idősek napi** program advent első hétvégéjén volt, ahol a Település 70 éven felüli lakóit láttuk vendégül a Hunyadi János Általános Iskola tornacsarnokában. A rendezvény sikeres lebonyolítása nagymértékben köszönhető a Községgondnokság munkatársainak és a Délegyháziak Baráti Köre civil szervezet tagjainak.

**A Mikulás rendezvényt** is megtartottuk a település 0-3 éves korú gyermekeinek. Mikulás szerepét idén is Balázs Krisztián barátunk vállalta, immár sokadszor. A program különlegessége volt, hogy a művelődési ház udvarán felállított rendezvénysátorban került megrendezésre..

**Adventi kirándulás** keretében Szlovákiába, Ótátrafüredre utaztunk 2 busszal, 88 fővel.

**A Mindenki karácsonya** a civil szervezetek, magán családok és helyi vállalkozók közreműködésévelaz elmúlt évek hagyományainak megfelelően meg tudott valósulni, és 17 család részesült ajándékozásban.

Az eseményen közreműködött a felajánló szervezetek és magányszemélyeken kívül a Délegyházi Polgárőrség, a Délegyháza – Dunavarsány Önkéntes Tűzoltó Egyesület, a Délegyházi Üdülőterületi Civil Egyesület, a Délegyházi Roma Nemzetiségi Önkormányzat, Máltai Szeretetszolgálat Délegyházi Csoportja, a Végelgyengülés Sportegyesült, Görbe István alpolgármester, Balla Ferenc és felesége, Sáska Attila református lelkész és a Délegyházi Népdalkör, We Know Dance School csoport és Válóczi Tünde képviselő.

Az őszi – téli szezonra egy **c*irkuszlátogatást*** szerveztünk 152 főnek a Fővárosi Nagycirkuszba, valamint az első félévben kétszer volt lehetőségünk ***színházlátogatást*** szervezni.

**2.4 Buszkirándulások**

***„Kiránduljunk együtt”*** programunk két alakalommal volt 2023-ban. Májusban ellátogattunk Vácrátóti Arborétumba és Nagymaros – Zebegénybe, ősszel pedig Vizsolyban és a Tokaji Szüreti mulatságon voltunk.

Itt említem meg az őszi, SZADAI PIAC LÁTOGATÁSUNKAT, mellyel a Szadai Önkormányzat meghívásának tettünk eleget.

**2.5 Egyéb kulturális programok, rendezvények**

Összefogtuk, szerveztük és lebonyolítottuk az aktuális nemzeti ünnepek települési szintű megemlékezéseit.

Délegyháza Község Önkormányzata 2023. júniusában rendezte meg XXXI. **falunapi rendezvényét**, melynek szervezésében és lebonyolításában nagy szerepünk volt.

A programsorozat részei voltak:

* **Rendezvény ünnepélyes megnyitója**
* **Újszülöttek polgárrá fogadása**
* **Kitüntetések átadása**
* **Helyi csoportok és a meghívott fellépők bemutatói**

Szeptemberben megrendeztük az **VIII. Körtefa** ünnepet a Körtefa kör, meghívott előadók közreműködésével.

A program idei díszvendége Kiskunlacháza település volt.

A VIII. Körtefa ünnepet megtisztelte jelenlétével Magyarkapus testvértelepülésünk is.

**3. Művelődési közösségek, civil szervezetek, klubok, öntevékeny művészeti csoportok, szakkörök**

A művelődési központ 2023-ban az alábbi csoportoknak adott otthont:

***Margaréta Nyugdíjas Klub***

***Csokréta Asszonyklub***

***Baba - Mama Klub***

***Piróth Dalárda***

***Délegyházi Népdalkör***

Több „külsős” csoport is igénybe veszi intézményünket. A hét minden napjára jut több olyan csoport, aki náluk tartja összejövetelét / próbáját:

***Amirah hastánc csoport*** – Tordai Angéla

***Country tánc*** – Tordai Angéla

***Gerincjóga foglakozás – Varga Éva***

***Kondicionáló torna – Kordics Andrea***

***Színjátszó csoport gyerekeknek – Németh Emília***

***Zumba – Nagy Mária***

***Csikung foglalkozás – Varju Miklósné***

***Kismama torna – Zongor Kinga***

***Hip –hop tánc – Lengyel Vivien***

A helyi civil szervezetek közül is többen éltek a művelődési ház nyújtotta lehetőségekkel. Számos szervezet tartotta nálunk közgyűléseit, megbeszéléseit, összejöveteleit (Délegyházi Önkéntes Tűzoltó Egyesület, Magyar Naturisták Egyesülete, Délegyházi Segítő Anyukák Egyesülete, Robinson I. Lakópark, Dél1Let Egyesület, Délegyháza Községi Sportegyesület Asztalitenisz Szakosztálya, Délegyházi Polgárőr Egyesület, Rescue 4x4 Egyesület, Délegyházi Barátok Köre)

**4. Egyéb programok**

Állandó helyszínt biztosítunk a **Dunavarsány Környéki** **Gyermekjóléti és Családsegítő Szolgálat** munkatársainak.

Az év folyamán több alakommal Intézményünk adott otthont a **Délegyházi Sporthorgász Egyesület** által szervezett horgászvizsgáknak.

Rendszeresen nálunk tartja megbeszéléseit az **Agrárkamara helyi szervezete**, a **Délegyházi Polgárőr Egyesület** és a **Délegyházi Barátok Köre**.

Intézményünk kezelésében működik **a Civilek Háza** közösségi helyszín, melynek bérbeadása 2023 évben szünetelt.

**5. 2024. évi célkitűzések**

2024-ben is intézményünk feladata lesz a saját programjaink mellett a település kulturális eseményeinek szervezése és lebonyolítása, szakmai tudásunkkal és eszközeinkkel történő támogatása.

Az anyagi lehetőségeink a fenntartó önkormányzattól függnek. Amennyiben rendelkezésünkre bocsájtják a 2024 évre tervezett összeget, intézményünknek minden eszköze meglesz a sikeres és színvonalas működéshez.

A szakmai tevékenység területén a hagyományos programok megtartása mellett továbbra is kiemelt feladatunknak tekintjük a helyi közösségi kezdeményezések támogatását, szakmai segítését, illetve új programok rendezését, bevezetését.

2024 évben arra törekszünk majd, hogy ismét élettel, kultúrával töltsük meg a művelődési házat!

Délegyháza, 2024. január 10.

**Szabóné Pál Orsolya**