**ELŐTERJESZTÉS munkaanyaga**

**a Délegyházi Polgármesteri Hivatalban foglalkoztatott köztisztviselők 2024. évi illetményalapja megállapításáról**

**Tisztelt Képviselő-testület!**

A Délegyházi Polgármesteri Hivatal (a továbbiakban: Hivatal) köztisztviselőire vonatkozó alapvető szabályokat, így a bér / illetmény megállapításának szabályait is a közszolgálati tisztviselőkről szóló CXCIX. törvény ( a továbbiakban: Kttv.) tartalmazza.

A Kttv. a települési polgármesteri hivatalok köztisztviselőinek a bér/ illetmény megállapításáról úgy rendelkezik, hogy végzettség és munkában töltött idő alapján fizetési kategóriákba sorolja, mely kategóriákhoz tartozó fizetési fokozatokhoz különböző szorzószámokat rendel. A szorzószámok alapján számított alapilletmény alapját, az illetményalap képezi, melyről a Kttv. 132. §- az alábbiak szerint rendelkezik.

***„132. §*** *Az illetményalap összegét évente az állami költségvetésről szóló törvény állapítja meg úgy, hogy az nem lehet alacsonyabb, mint az előző évi illetményalap.”*

Magyarország 2024. évi központi költségvetéséről szóló 2023. évi LV. törvény (a továbbiakban: Kvtv. 2024. 62. § (1) bekezdése rendelkezik a Kttv. 132. § szerinti illetményalap összegéről, mely 2024. évben 38.650 Ft.

Ez az illetményalap 2008. óta sajnos változatlan, a központi költségvetési törvényekben.

A Kvtv. 2024 62.§ (6) bekezdése azonban lehetőséget ad a helyi önkormányzatnak arra vonatkozóan, hogy a hivatali szervezeténél foglalkoztatott köztisztviselők esetében a költségvetési törvényben meghatározott illetményalaptól eltérően, azt magasabb összegben állapíthassa meg.

*„(6) A helyi önkormányzat képviselő-testülete rendeletben a 2024. évben – az önkormányzat saját forrásai terhére – a helyi önkormányzat képviselő-testületének polgármesteri hivatalánál, közterület-felügyeleténél, illetve a közös önkormányzati hivatalnál foglalkoztatott köztisztviselők vonatkozásában – a közszolgálati tisztviselőkről szóló 2011. évi CXCIX. törvényben foglaltaktól eltérően – az (1) bekezdésben meghatározottnál magasabb összegben állapíthatja meg az illetményalapot. A magasabb illetményalap szerint megállapított havi illetmény nem haladhatja meg a Központi Statisztikai Hivatal által Hivatalos Értesítőben közétett, a tárgyévet megelőző évre vonatkozó nemzetgazdasági havi átlagos bruttó kereset tízszeresét. Személyi illetmény esetén e bekezdés szabályai akként alkalmazandók, hogy pótlék ez esetben sem fizethető.”*

**A fentiek alapján javaslom, hogy Hivatal köztisztviselőire vonatkozóan - az eddigi illetményalapnak megfelelően - a 2024. évi illetményalap 46.380.- Ft összegben kerüljön megállapításra**.

A javasolt illetményalappal számolt köztisztviselői illetmények megfelelnek a Kvtv. 2024 62.§ (6) bekezdése szerinti azon feltételnek is, hogy a javasolt magasabb illetményalap szerint megállapított havi illetmény egyetlen - a hivatalunknál foglalkoztatott -, köztisztviselő esetében sem haladja meg a Központi Statisztikai Hivatal által Hivatalos Értesítőben közzétett, a tárgyévet – 2024. évet – megelőző 2023. évre vonatkozó nemzetgazdasági havi átlagos bruttó kereset tízszeresét. A KSH honlapján közzétett 2023. évre vonatkozó nemzetgazdasági havi bruttó átlagkereset 2023. évben 557.900 Ft volt.

A fentiekre tekintettel kérem a Tisztelt Képviselő-testületet, hogy a mellékletben szereplő rendelet-tervezetet megtárgyalni és elfogadni szíveskedjen.

Melléklet: rendelet-tervezet

Összeállította: Varju Miklósné személyügyi előadó

Előterjesztéssé nyilvánítva: 2024. január 24.